शहर में डेंगू का प्रकोप दिन प्रतिदिन बढ़ता जा रहा है। पाडली गुर्जर गांव में तो हालात ज्यादा ही खराब हैं। सिविल अस्पताल रुड़की में डेंगू के पांच मरीज भर्ती किए गए हैं। यह सभी मरीज पाडली गुर्जर गांव के हैं। इसके अलावा सात मरीज निजी अस्पताल में भर्ती हैं। मरीजों की हालत खतरे से बाहर है। शहर और देहात क्षेत्र में डेंगू का प्रकोप लगातार बढ़ता जा रहा है। इसमें पाडली गुर्जर गांव में स्थिति ज्यादा ही भयावह हो गई है। पाडली गुर्जर गांव के पांच और लोगों में डेंगू की पुष्टि हुई है। इन सभी को सिविल अस्पताल रुड़की में भर्ती कराया गया है। इनका उपचार चल रहा है। सभी की हालत खतरे से बाहर है। जिला मलेरिया अधिकारी डॉ. गुरनाम सिंह ने बताया कि मरीजों के ब्लड सैंपल लेकर उन्हें एलाइजा जांच के लिए हरिद्वार भेजा गया है। वहीं, सात मरीजों का उपचार शहर के एक निजी अस्पताल में चल रहा है। जबकि एक युवती की गंभीर हालत को देखते हुए उसे देहरादून रेफर किया गया है।